A színházi felügyelőbizottságokban többségbe kerülnének a minisztérium által delegált emberek.

A Semjén Zsolt által benyújtott salátatörvény – amelynek értelmében a veszélyhelyzet alatt gúzsba kötnék a kormány a polgármestereket – több fontos változást is tartalmaz. Például

minisztériumi delegáltakkal duzzasztanák fel a színházi felügyelőbizottságokat.

Ugyanis a benyújtott törvényjavaslat módosítaná az előadó-művészeti szervezetek támogatásáról és sajátos foglalkoztatási szabályairól szóló jogszabályt is.

A jövőben három helyett öt tagból állna az állami finanszírozással is bíró színházak felügyelőbizottsága, három tagot pedig a minisztérium delegálna és hívna vissza a bizottságokból.

Szinte az ország összes színháza olyan intézmény, amelyik állami fenntartással is bír, ezek alól csak a főváros által korábban átvett Katona József Színház, Örkény Színház, Radnóti Színház, Trafó és Szabad Tér Színház a kivételek.

A felügyelőbizottságok őrködnek a törvényes működés felett, illetve ezek a bizottságok rendelhetnek el vizsgálatot, ha bármilyen (szexuális, etikai vagy gazdasági) visszaélést észlelnek.

Emlékezetes, hogy a színházi felügyelőbizottságok az elmúlt időszakban két esetben is a figyelem középpontjába kerültek. A Dörner György által vezetett Újszínházban, miután szexuális zaklatás gyanúja merült fel, Gy. Németh Erzsébet főpolgármester-helyettes felügyelőbizottsági vizsgálatot rendelt el.

A Vígszínházban pedig az azóta újabb igazgatói pályázatát visszavonó és távozó Eszenyi Enikőt vádolták sokan hatalmi visszaéléssel.